Peter Skaarup (DF), 2008-11-06:
Tak til Enhedslisten for at have rejst debatten.
Det er en vigtig og rigtig debat for Folketinget at tage på et tidspunkt, hvor vi desværre ser, at det er utrygt at færdes i vores gader på grund af bander, der er indbyrdes stridende, og som kæmper om narkomarkederne, og derfor er der en krig i gang.
Og det er frygtelig forfærdeligt for borgerne, at de skal opleve, at man i København, Århus, Odense og Aalborg ser de her tendenser, det er helt forfærdeligt, at det foregår, og derfor er det fint, at Enhedslisten rejser debatten.
Måske kan man så tilføje, at ud fra det, der er sagt i Folketingssalen i dag fra Enhedslistens side, så var der et ekstra formål, som jeg så ikke vil skrive under på, og det var, som jeg hørte det, at legalisere hash, at det skulle være et vigtigt signal i forhold til banderne.
Der må jeg sige, at der står vi fuldstændig af i Dansk Folkeparti.
Vi er af den klare opfattelse, at vi skal bekæmpe den omgang med euforiserende stoffer, salg af euforiserende stoffer, narko, hash, alt, hvad der er i gang fra rockerbanders og indvandrerbanders side.
Vi vil ikke finde os i, at der er nogle stater i staten, der tror, at de skal dirigere gaden, og at de skal sælge hash og narko til vores børn.
Det er der ingen rimelighed i, og det skal bekæmpes, og de bander skal rives op med rode - jo før jo bedre.
Vi har i Dansk Folkeparti foreslået, og det sidder vi jo og forhandler om i øjeblikket i forbindelse med diskussionen også om politireformen, at man laver særlige bandeenheder i de store byer i Danmark, som skal tage sig af den her opgave.
Vi synes, der bliver gjort et godt stykke arbejde fra politiets side i dag, der er sket en oprustning igennem de seneste uger fra politiets side, hvor man har mere mandskab, man laver flere visitationer og ransagninger efter våben, og det er positivt.
Hvis det skal fortsætte, skubber man en meget stor overarbejdspukkel og en meget stor aktivitet fra politiets side foran sig, og hvis man skal fastholde det tryk, der er på banderne, så er man nødvendigvis nødt til at gøre noget set med vores øjne.
, at i og med at man jo udmærket godt ved, hvem der er aktiveret i de her bander, både indvandrerbanderne og rockerbanderne, så skal det være muligt at mandsopdække og stresse banderne mere aktivt, end det er tilfældet i dag.
Vi mener også, at de indvandrerbander, der for en stor dels vedkommende består af personer uden dansk statsborgerskab, skal stresses på en måde, som gør, at udvisningsmuligheden skal bringes langt mere på banen end i dag.
Vi har et svar i Folketingets Retsudvalg, der viser, at blandt de hardcore kriminelle i banderne er der tale om, at 88 har dansk statsborgerskab ud af 141, mens resten ikke er danske statsborgere.
Hvis man udmærket godt ved, hvem bandemedlemmerne er, og at de 53 ikke har dansk statsborgerskab, så gælder det om at få fat i de pågældende og få dem dømt for noget kriminalitet, og så skal de udvises af landet, for vi vil ikke finde os i, at kriminelle indvandrerbander bruger Danmark som legestue for deres kriminelle aktiviteter.
Hvis man vil være i Danmark, må man opføre sig ordentligt og overholde lovgivningen og ikke involvere sig i bandekriminalitet.
Så har vi i Dansk Folkeparti den opfattelse, at tilslutningen til Schengensamarbejdet, altså de åbne grænser, hvor man ikke har grænsekontrol mellem EU-landene, virkelig er af det onde, når vi skal bekæmpe bander.
Derfor ville et af de allerbedste initiativer, man kunne tage for at bekæmpe bandekriminalitet, være at genindføre den nationale grænsekontrol over for omverdenen, fordi vi der på det absolut mest overskuelige sted, nemlig på vores grænse, kunne kontrollere, hvem der kommer ind i landet, og hvad de pågældende har af våben med ind i landet.
Men i Dansk Folkeparti er vi som sagt indstillet på at forhandle videre omkring etablering af bandeenheder, og vi er meget optaget af, at de her bander bliver stressede og revet op med rode, for det er der brug for.